So vermy of behandel jy brandwonde
JY LEES NOU So vermy of behandel jy brandwonde
Die Rooi Kruis-kinderhospitaal in Kaapstad het onlangs skokkende syfers bekendgemaak: 85% van pasiënte wat by die hospitaal vir brandwonde behandel word, is jonger as ses. Hier is 'n paar veiligheidswenke hoe jy brandwonde kan probeer vermy, en raad oor hoe om dit te behandel sou dit gebeur.
Die Rooi Kruis-kinderhospitaal is die enigste hospitaal in Afrika met 'n gespesialiseerde brandwondeenheid en sy statistieke toon dat 84% van die brandwonde wat daar behandel word 'n gevolg van vloeistof is. Die hospitaal se reklamebeampte, Ronnis Daniels, gee dié waardevolle raad.
Hou vuurhoutjies, kerse en aanstekers ten alle tye uit kinders se bereik. Vuurhoutjies prikkel 'n kind se natuurlike nuuskierigheid, wat tot 'n tragedie kan lei.
Moet nooit 'n kind alleen in 'n vertrek los met 'n oop vuur of brandende kers of lamp nie. Sulke gloeiende voorwerpe fassineer jong kinders. Hulle gaan ook dalk 'n vuur probeer maak.
Sit altyd warm kos in die middel van die tafel. Warm vloeistowwe of kos kan 'n kind lewenslank skend.
Tap altyd eerste koue water in die bad. Moet klein kinders nooit alleen in die badkamer los nie; hulle draai dalk die warmwaterkraan oop en weet nie hoe om dit weer toe te draai nie. Ignoreer die telefoon of deurklokkie.
Rokers moet versigtig wees. Moet nooit in die bed rook nie. Die beddegoed kan vlam vat en 'n brand begin.
Moet nooit kragpunte oorlaai nie; dit kan ook 'n brand veroorsaak. Moenie elektriese koorde onder matte laat loop nie.
Hou elektriese koorde kort en buite bereik van kinders. Moet kinders nooit toelaat om met kragproppe of elektriese toerusting te speel nie. Herstel onmiddellik foutiewe kragproppe en verweerde koorde.
Hou spuitkannetjies weg van enige bron van hitte. Ontploffings kan ernstige brandwonde veroorsaak. Moet nooit leë kannetjies in 'n vuur gooi nie.
Moenie warm drankies hanteer wanneer jy 'n baba of jong kind vashou nie.
Draai altyd jou panne se handvatsel na die binnekant van jou stoof. Leer kinders om weg te bly van die stoof af – warm olie kan kwaai brandwonde veroorsaak.